b'\n_START_ARTICLE_\nYrj\xc3\xb6 Ylijoki\n_START_PARAGRAPH_\nYrj\xc3\xb6 Ensio Ylijoki (18. kes\xc3\xa4kuuta 1915 Kuhmoinen \xe2\x80\x93 14. toukokuuta 1998 Lake Worth Yhdysvallat) oli diplomi-insin\xc3\xb6\xc3\xb6ri ja teollisuusneuvos, joka teki el\xc3\xa4m\xc3\xa4nty\xc3\xb6ns\xc3\xa4 Chymos Oy:n palveluksessa._NEWLINE_H\xc3\xa4n kirjoitti ylioppilaaksi Forssan yhteiskoulusta 1934 ja opiskeli kemiaa Kuninkaallisessa teknillisess\xc3\xa4 korkeakoulussa Tukholmassa. Opinnot keskeytyiv\xc3\xa4t sodan vuoksi, ja h\xc3\xa4n valmistui 1943 diplomi-insin\xc3\xb6\xc3\xb6riksi Teknillisest\xc3\xa4 korkeakoulusta._NEWLINE_H\xc3\xa4n tuli Chymoksen Lappeenrannan tehtaalle k\xc3\xa4ytt\xc3\xb6insin\xc3\xb6\xc3\xb6riksi 1945 ja ty\xc3\xb6skenteli 1951\xe2\x80\x931952 is\xc3\xa4nn\xc3\xb6itsij\xc3\xa4n\xc3\xa4 Toijalan tehtailla, jonne suurin osa Chymoksen toiminnasta oli siirtynyt sodan vuoksi. Toijalan tehtaat lakkautettiin 1952, ja toiminta siirtyi kokonaisuudessaan takaisin Lappeenrantaan. Ylijoesta tuli Lappeenrannan tehtaan teknillinen johtaja. Vuonna 1959 h\xc3\xa4nest\xc3\xa4 tuli Chymoksen toimitusjohtaja, ja h\xc3\xa4n hoiti t\xc3\xa4t\xc3\xa4 teht\xc3\xa4v\xc3\xa4\xc3\xa4 el\xc3\xa4kkeelle siirtymiseens\xc3\xa4 1975 saakka._NEWLINE_Chymos oli alun perin perheyhti\xc3\xb6, jonka perusti 1906 W\xc3\xa4in\xc3\xb6 Tammenoksa. H\xc3\xa4nen poikansa Jukka Tammenoksa oli yhti\xc3\xb6n toimitusjohtajana 1929\xe2\x80\x931952 v\xc3\xa4lisen ajan, jonka loppupuolella yhti\xc3\xb6 joutui taloudellisiin vaikeuksiin. Rahoittajapankki siirsi Tammenoksan suvun syrj\xc3\xa4\xc3\xa4n, ja Chymos siirtyi Regulus Oy:lle. Se oli muodostettu 1950-luvun puoliv\xc3\xa4liss\xc3\xa4, kun L\xc3\xa4\xc3\xa4ketehdas Orion Oy:n l\xc3\xa4\xc3\xa4keteollisuus erotettiin yhti\xc3\xb6n muusta toiminnasta._NEWLINE_Ylijoen toimitusjohtaja-aika oli Chymoksen merkitt\xc3\xa4vin kehityskausi, ja yhti\xc3\xb6 oli 1970-luvulla Lappeenrannan kolmanneksi suurin yksityinen ty\xc3\xb6nantaja. My\xc3\xb6s henkil\xc3\xb6st\xc3\xb6n henkisest\xc3\xa4 ja sosiaalisesta hyvinvoinnista huolehdittiin. Talossa oli henkil\xc3\xb6st\xc3\xb6ruokala, jossa oli tarjolla monipuolinen lounas. Henkil\xc3\xb6st\xc3\xb6lle j\xc3\xa4rjestettiin vuosittain joulujuhla, jossa palkittiin talossa kauan palvelleet chymoslaiset, mink\xc3\xa4 lis\xc3\xa4ksi juhlassa oli aina joku tunnettu esiintyj\xc3\xa4. Heist\xc3\xa4 mainittakoon koomikkopari Maj-Britt Heljo ja Kaarlo Juurela sek\xc3\xa4 laulajauraansa aloittava Paula Koivuniemi. My\xc3\xb6s henkil\xc3\xb6st\xc3\xb6 esitti omin voimin kuvaelmia tai tanssiesityksi\xc3\xa4. Henkil\xc3\xb6st\xc3\xb6ll\xc3\xa4 oli harrastuskerho, jota firma rahoitti. Oli palloilulajeja, jumppaa, pilkkikilpailuja, k\xc3\xa4sit\xc3\xb6it\xc3\xa4, valokuvausta ja paljon muuta harrastustoimintaa. Chymos-kerho oli perustettu jo Jukka Tammenoksan aikana sotavuosina huolehtimaan henkil\xc3\xb6kunnan virkistys- ja urheilutoiminnasta  Chymoksella oli my\xc3\xb6s oma ty\xc3\xb6terveysasema, jossa hoidettiin tavanomaiset vaivat ja tapaturmat, ja siell\xc3\xa4 tehtiin ennaltaehk\xc3\xa4isev\xc3\xa4\xc3\xa4 ty\xc3\xb6terveydenhuoltoa. Orionilla oli oma el\xc3\xa4kes\xc3\xa4\xc3\xa4ti\xc3\xb6, jonka piiriin my\xc3\xb6s chymoslaiset kuuluivat. Talossa viihdyttiin, yhteishenki oli hyv\xc3\xa4, ja vanhaa j\xc3\xa4ljell\xc3\xa4 olevaa perheyhti\xc3\xb6m\xc3\xa4isyytt\xc3\xa4 pidettiin yll\xc3\xa4, vaikka se Tammenoksien aikakauden j\xc3\xa4lkeen olikin taakse j\xc3\xa4\xc3\xa4nytt\xc3\xa4 el\xc3\xa4m\xc3\xa4\xc3\xa4._NEWLINE_Ylijoki toimi aktiivisesti my\xc3\xb6s ty\xc3\xb6el\xc3\xa4m\xc3\xa4n ulkopuolella. H\xc3\xa4nell\xc3\xa4 oli monia talous- ja sivistysel\xc3\xa4m\xc3\xa4n luottamusteht\xc3\xa4vi\xc3\xa4, muun muassa Kaakkois-Suomen kauppakamarissa, Keskuskauppakamarissa ja Liikesivistysrahastossa._NEWLINE_H\xc3\xa4nen rakkaimmat harrastuksensa olivat tennis ja Rotary-toiminta. H\xc3\xa4n sai ansioistaan ja toiminnastaan lukuisia kunnianosoituksia. Vuonna 1970 h\xc3\xa4nelle my\xc3\xb6nnettiin teollisuusneuvoksen arvonimi. Sotilasarvoltaan h\xc3\xa4n oli insin\xc3\xb6\xc3\xb6rikapteeni.'